ПРЕДЛОГ

На основу члана 43. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка и 108/13),

Народна скупштина доноси

О Д Л У К У

О ДАВАЊУ САГЛАСНОСТИ НА ОДЛУКУ О ИЗМЕНАМА

ФИНАНСИЈСКОГ ПЛАНА НАЦИОНАЛНЕ СЛУЖБЕ

ЗА ЗАПОШЉАВАЊЕ ЗА 2014. ГОДИНУ

I

Даје се сагласност на Одлуку о изменама Финансијског плана Националне службе за запошљавање за 2014. годину, коју је Управни одбор Националне службе за запошљавање донео на седници од 16. октобра 2014. године.

II

Ову одлуку објавити у „Службеном гласнику Републике Србије”.

Број:

У Београду, октобра 2014. године

НАРОДНА СКУПШТИНА

ПРЕДСЕДНИК

О Б Р А З Л О Ж Е Њ Е

**1. Правни основ за доношење Одлуке**

Правни основ за доношење ове одлуке садржан је у одредби члана 43. став 2. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 - исправка и 108/13), којом је утврђено да Народна скупштина доноси одлуке о давању сагласности на финансијске планове организација за обавезно социјално осигурање.

**2. Разлози за доношење Одлуке**

Предлози одлука о давању сагласности на финансијске планове организација за обавезно социјално осигурање са финансијским плановима организација за обавезно социјално осигурање, према члану 31. поменутог закона, усвајају се заједно са предлогом буџета Републике Србије и достављају се заједно са тим предлогом, Народној скупштини. На исти начин поступа се и у случају доношења закона о изменама и допунама закона о буџету Републике Србије и изменама и допунама финансијских планова организација за обавезно социјално осигурање.

**3. Објашњење појединачних решења у Одлуци**

У члану 1. став 1. поменутог закона прописано је да је Национална служба за запошљавање организација за обавезно социјално осигурање, па се у складу са наведенoм одредбом предлаже доношење Одлуке о давању сагласности на Одлуку о изменама Финансијског плана Националне службе за запошљавање за 2014. годину.

**4. Разлози за доношење Одлуке по хитном поступку**

С обзиром на чињеницу да се предлаже разматрање и доношење закона о изменама и допунама Закона о буџету Републике Србије за 2014. годину по хитном поступку, ову одлуку је такође потребно донети по хитном поступку, ради обезбеђења неопходних материјалних и других услова за финансирање рада ове организације за обавезно социјално осигурање и редовне исплате одређених права.